Sukladno Zakonu o Turističkim zajednicama i promicanju Hrvatskog turizma (Narodne novine broj 152/08) članak 32. stavak 11. i Statuta Turističke zajednice grada Rovinja - Rovigno (Službeni glasnik Grada Rovinj - Rovigno  broj 01/10) članak 8. točka 11., dana 21. 09. 2018. godine Turistička zajednica grada Rovinja - Rovigno objavljuje

**J A V N I  P O Z I V**

**za kandidiranje manifestacija za dodjelu potpore iz programa**

**"Potpore manifestacijama u 2019. godini“**

**I. Predmet Javnog poziva**

**Predmet Javnog poziva** je dodjela bespovratnih novčanih sredstava Turističke zajednice grada Rovinja – Rovigno ( u daljnjem tekstu TZGR) **za manifestacije** koje doprinose sljedećim ciljevima:

* unapređenju / obogaćivanju turističkog proizvoda / ponude destinacije Rovinj,
* razvoju sadržaja koji omogućavaju produženje turističke sezone,
* povećanju ugostiteljskog i drugog turističkog prometa, posebice u razdoblju predsezone i posezone,
* stvaranju prepoznatljivog imidža rovinjskog turizma.

**Sredstva potpore odobravat će se za organizaciju i realizaciju manifestacija, i to za:**

1. zabavne manifestacije,
2. sportske manifestacije,
3. kulturne manifestacije,
4. gourmet manifestacije,
5. kongrese,
6. ostale manifestacije koje mogu pridonijeti ciljevima pod točkom I. ovog Javnog poziva.

**II. Namjena sredstava**

**Bespovratna sredstva potpore mogu se dodijeliti i koristiti** isključivo za manifestacije koje se održavaju u gradu Rovinju u 2019. godini. Sredstva su namijenjena za sufinanciranje troškova za neposrednu realizaciju manifestacija i to:

* troškovi programa ( izvođači) i najma opreme (audio i vizualna tehnika, pozornica i sl.),
* nabavu radnog/potrošnog materijala vezanog za organizaciju manifestacije,
* najam prostora za održavanje manifestacije,
* troškove izrade promotivnih materijala i promocije manifestacije u zemlji i inozemstvu,
* troškove smještaja te putne troškove izvođača i vanjskih suradnika temeljem ugovora,
* usluge zaštitarske službe,
* druge opravdane troškove neposredne organizacije manifestacije.

**Bespovratna sredstva potpore ne mogu se dodijeliti i koristiti za**:

* kupnju nekretnina (objekata i zemljišta) i prijevoznih sredstava,
* troškove redovnog poslovanja organizatora manifestacije (plaće i ostala primanja zaposlenih, troškove prijevoza i putovanja zaposlenih, studijska putovanja, pokriće gubitaka, poreze i doprinose, kamate na kredite, carinske i uvozne pristojbe ili bilo koje druge naknade),
* izradu studija, elaborata, projektne i druge dokumentacije,
* sve druge troškove koji nisu vezani za realizaciju kandidirane manifestacije.

**III. Korisnici sredstava**

Za bespovratna sredstva potpore mogu se kandidirati fizičke ili pravne osobe:

* trgovačka društva,
* obrti,
* zadruge,
* udruge,
* nacionalni sportski savezi,
* kulturne i druge javne ustanove,
* ostale pravne i fizičke osobe (dalje u tekstu: Organizator).

**Za bespovratna sredstva potpore se ne mogu kandidirati Organizatori koji nisu u cijelosti platili boravišnu pristojbu i turističku članarinu, te Organizatori koji nisu uspjeli ishoditi potvrdu nadležne Porezne uprave o nepostojanju duga prema državi.**

**Manifestaciju može kandidirati samo jedan Organizator / suorganizator. Ako više (su)organizatora kandidira istu manifestaciju, potporu može dobiti samo glavni organizator.**

**IV. Kriteriji za odobravanje potpore**

Pri odabiru manifestacija polaziti će se od kriterija značaja za rovinjski turizam i njegovu promociju, a posebno:

* kvaliteta i originalnost projekta,
* značaj manifestacije za razvoj i doprinos obogaćivanju turističke ponude i produženju turističke sezone u destinaciji Rovinj,
* iskustvo i sposobnost organizatora manifestacije za kvalitetnu realizaciju,
* vrijeme održavanja i trajanje manifestacije,
* tradicija održavanja manifestacije / održivost,
* osigurano financiranje manifestacije (visina osiguranih sredstava iz vlastitih sredstava organizatora i interesnih subjekata),
* sudjelovanje interesnih subjekata javnog i privatnog sektora u organizaciji i realizaciji manifestacije,
* promocija manifestacije (medija plan i iznos sredstava za promociju, procjena ekvivalenta marketinške vrijednosti ukupnih promotivnih aktivnosti),
* medijska pokrivenost manifestacije,
* ekonomski i drugi učinci manifestacije (broj posjetitelja, broj noćenja, promet/prihod od manifestacije.

**V. Potrebna dokumentacija**

Za kandidiranje manifestacija za dodjelu bespovratnih sredstava potpore organizator mora dostaviti:

1. Obrazac ZAHTJEVA koji je sastavni dio Javnog poziva (objavljen na web stranicama www.rovinj-tourism.hr)
2. Dokaz o pravnom statusu organizatora manifestacije (preslika izvoda iz Trgovačkog, obrtnog ili drugog odgovarajućeg registra),
3. Ovjerenu potvrdu nadležne Porezne uprave o nepostojanju duga organizatora prema državi (ovaj dokaz ne smije biti stariji od 30 dana od dana objave ovog natječaja),

TZGR zadržava pravo od organizatora manifestacija zatražiti dodatna pojašnjenja / podatke zahtjeva.

**VI. Odobravanje potpore i objava popisa korisnika**

Odluku o odabiru manifestacija i dodjeli bespovratnih sredstava potpore donosi Turističko vijeće TZGR, na temelju pristiglih kandidatura.

Popis manifestacija kojima će biti odobrena potpora biti će objavljen na internetskim stranicama TZGR www.rovinj-tourism.hr u roku od 15 dana od dana donošenja Odluke o odabiru manifestacija i dodjeli bespovratnih sredstava potpore.

**VII. Rok i način podnošenje kandidatura**

Organizatori manifestacije, kandidaturu s cjelokupnom dokumentacijom iz točke V., **podnose Turističkoj zajednici grada Rovinja – Rovigno.**

Kandidature se šalju u zatvorenoj omotnici s naznakom **„Javni poziv za potpore manifestacijama – ne otvaraj“**

**Kandidature se šalju na adresu: Turistička zajednica grada Rovinja – Rovigno, Obala Pina Budicina 12, 52 210 Rovinj.**

**Rok za podnošenje kandidature je 09. 10. 2018. godine (u obzir dolaze i kandidature s datumom otpreme pošte od 09. 10. 2018.).**

**VIII. Kandidature koje se neće razmatrati**

Neće se uzeti u razmatranje:

* kandidature s nepotpunom dokumentacijom iz točke V.,
* kandidature koje se ne dostave u roku,
* organizatori koji su dužnici plaćanja boravišne pristojbe i/ili turističke članarine, te koji nisu platili sve dospjele porezne obveze.

**IX. Sklapanje ugovora**

S organizatorom kojem Turističko vijeće TZGR odobri bespovratna sredstva potpore, TZGR sklapa ugovor kojim se uređuje: način korištenja potpore, način praćenja realizacije manifestacije, isplata potpore, nadzor namjenskog korištenja potpore i druga pitanja vezana za organizaciju i realizaciju manifestacije i dodjelu potpore.

**X. Način isplate potpore**

TZGR će odobrena sredstva potpore doznačiti organizatoru **nakon** realizacije manifestacije i po primitku cjelokupne potrebne dokumentacije utvrđene ugovorom:

* izvješće o realizaciji događanja i utrošenim sredstvima potpore po vrstama s pratećom dokumentacijom koja potvrđuje navode u izvješću (bankarski izvode koji dokazuju izvršena plaćanja dostavljenih računa ili plaćene račune za gotovinsko plaćanje, kopije ugovora, fotodokumentaciju izvršenih radova iz kojih je očito stanje prije i stanje nakon izvršenja projekta, te drugu dokumentaciju sukladnu naravi projekta),
* foto i/ili druga dokumentacija kojom se dokazuje realizacija događanja,
* računi izvođača/dobavljača i druge dokaznice/dokumenti kojima se dokazuje realizacija događanja i oglašavanje manifestacije, te dokaze o medijskoj pokrivenosti događanja (primjerci objavljenih reportaža ili vijesti u stranom i domaćem tisku, kompjuterski ispis i audio-video zapis na CD-u ili DVD-u za direktni TV prijenos i dr.)

**TZGR ima pravo praćenja provjere točnosti podataka iz dostavljene dokumentacije te zadržava pravo traženja dopune dokazne dokumentacije o realizaciji manifestacije i izvršenim plaćanjima.**

**XI. Nadzor**

TZGR ima pravo nadzora/praćenja realizacije manifestacije i kontrole namjenskog trošenja sredstava. Ako TZGR utvrdi nepravilnosti u korištenju potpore, naložit će organizatoru povrat potpore u dijelu u kojemu je utvrđena nepravilnost.

**Dodatne informacije**:

Usmenim putem u uredu TZGR ili pisanim putem na e-mail [info@rovinj-tourism.hr](mailto:info@rovinj-tourism.hr).

Rovinj, 21. 09. 2018. godine

Direktorica Turističke zajednice

grada Rovinja – Rovigno

Odete Sapač, v.r.